VNT สั้นดี ยาวเด่น
หนึ่งในหุ้นที่ลงทุนแล้วสบายใจ ไม่ต้องคลางแคลงปัจจัยพื้นฐาน แน่นอนว่าหุ้นบริษัท วีนิไทย จำกัด (มหาชน) หรือ VNT ติดโผอย่างปฏิเสธไม่ได้ และเป็นหุ้นที่เล่นได้ทั้ง “เก็งกำไรและลงทุนระยะยาว” แม้กรอบเก็งกำไรจะแคบ แต่อย่างน้อยการันตี “ความเสี่ยง” ได้อย่างดีทีเดียว
2 พ.ค. 2562

สำนักข่าวรัชดา
หนึ่งในหุ้นที่ลงทุนแล้วสบายใจ ไม่ต้องคลางแคลงปัจจัยพื้นฐาน แน่นอนว่าหุ้นบริษัท วีนิไทย จำกัด (มหาชน) หรือ VNT ติดโผอย่างปฏิเสธไม่ได้ และเป็นหุ้นที่เล่นได้ทั้ง “เก็งกำไรและลงทุนระยะยาว” แม้กรอบเก็งกำไรจะแคบ แต่อย่างน้อยการันตี “ความเสี่ยง” ได้อย่างดีทีเดียว
หุ้น VNT เป็นผู้ผลิตและจำหน่ายผลิตภัณฑ์ผงพลาสติกพีวีซีและโซดาไฟ จัดอยู่กลุ่มอุตสาหกรรมปิโตรเคมีขั้นต่อเนื่อง โดยจำหน่ายให้แก่ผู้ประกอบการที่ต้องการนำผงพลาสติกพีวีซี ไปใช้ในการแปรรูป เป็นผลิตภัณฑ์สำเร็จรูปในกลุ่มอุตสาหกรรมปิโตรเคมีขั้นปลาย
เอาให้เข้าใจง่าย VNT คือ ปิโตรเคมีขั้นกลาง..นั่นเอง..!!
จุดที่น่าสนใจ..อยู่ที่ความมั่นคงและการเติบโต เริ่มจากความมั่นคง เรียกว่าแทบจะเป็น “บริษัทไร้หนี้” เลยก็ว่าได้ จากงบการเงินในช่วง 4 ปีที่ผ่านมา ตัวเลขหนี้สินลดลงในทางกลับกันสินทรัพย์กลับเพิ่มขึ้น เริ่มจากปี 2558 มีสินทรัพย์รวม 18,047 ล้านบาท หนี้สินรวม 3,552 ล้านบาท ปี 2559 มีสินทรัพย์รวม 18,579 ล้านบาท หนี้สินรวม 2,414 ล้านบาท ปี 2560 มีสินทรัพย์รวม 19,878 ล้านบาท หนี้สินรวม 2,010 ล้านบาท ปี 2561 มีสินทรัพย์รวม 21,596 ล้านบาท หนี้สินรวม 1,827 ล้านบาท
ในแง่การเติบโตยิ่งดูน่าสนใจเข้าไปอีก ด้วยตัวเลขกำไรเติบโตแซงรายได้อย่างชัดเจน เริ่มจากปี 2558 มีรายได้ 16,654 ล้านบาท กำไรสุทธิ 566 ล้านบาท อัตรากำไรสุทธิ 3.40% ปี 2559 มีรายได้ 15,887 ล้านบาท กำไรสุทธิ 1,123 ล้านบาท อัตรากำไรสุทธิ 7.07% ปี 2560 มีรายได้ 19,403 ล้านบาท กำไรสุทธิ 2,248 ล้านบาท อัตรากำไรสุทธิ 11.59% ปี 2561 มีรายได้ 20,171 ล้านบาท กำไรสุทธิ 3,059 ล้านบาท อัตรากำไรสุทธิ  15.17%
ดูจากรากฐานที่มั่นคงและทิศทางการเติบโต ทำให้ “ความเสี่ยง” มีขอบเขตจำกัด แต่เป็นหุ้นที่หลายคนอาจมองข้ามไปด้วยความที่หุ้น VNT อาจมีสภาพคล่องไม่มากนัก เมื่อเทียบหุ้นพิมพ์นิยมอย่างบริษัท พีทีที โกลบอล เคมิคอล จำกัด (มหาชน) หรือ PTTGC พี่ใหญ่ในกลุ่มนี้…
ทำให้โฟกัสไปจับที่หุ้น PTTGC ทำให้หุ้น VNT กลายเป็นเพียง “จุดพักสายตา” ทั้งที่จริงตัวเลขทางการเงินต่าง ๆ ดูดีไม่แพ้กันเลยทีเดียว..!!
เอาเถอะ..แม้ VNT อาจเป็นเพียง “จุดพักสายตา” ของนักลงทุนก็ตาม
แต่การันตีได้ว่า “สั้นดี ยาวเด่น ไม่เป็นภัย” อย่างแน่นอน..!!??
…อิ อิ อิ…